Acélország

Szélsőségesen technofil ipari frakció. Lakói technokraták, tudásukhoz és eszközeikhez betegesen, már-már vallásos imádattal ragaszkodnak.

A frakció a dunaújvárosi és székesfehérvári acélkohók, az azokat összekötő tehervasút-vonal és a várpalotai szénbányák szentháromságára épül. A társadalmat a gőz és a tűz ereje tartja egyben, a gazdaságot ez pumpálja.

Területe a Dunától a Bakonyig tart, északon a Vértes és a Velencei-hegység, délen a Mezőföld egy része is hozzá tartozik. Nyugatról a hegyvidék barbár törzseivel, északon a Beloiannisz-i Görög Köztársasággal és a ludditákkal, keleten a Besenyőkkel határos.

Gőzpapok
Vezetői a gőzpapok, egy szélsőségesen szektás csoportosulás, akik az államügyek intézéséért és a hadsereg vezetéséért felelősek. Beteges öncsonkító hajlamaikról ismeretesek: eltávolított testrészeiket különböző gépekkel és bonyolult acélszerkezetekkel pótolják. Kívülállók egyáltalán nem értik, hogyan maradhatnak életben ilyen súlyos beavatkozások és halálos sebesülések után, de a gőzpapok rendjének tagjai bizonyítottan léteznek és lélegeznek.

Ha az ember ránéz egyre, egy emberi formáját már majdnem elvesztett, gőzgépek és mechanikus szerkezetek által torz szörnyeteget láthat, akiben szív helyett egy forró kazán dübörög, s életenergiáját a szén szolgáltatja. Kötődésük a déli, mocsaras vidék sötét isteneihez nem tisztázott. Valószínűleg teljesen függetlenek tőlük.

Diplomáciában a környező hegyvidék barbár törzseivel állandóak az összetűzéseik. A dél-csepeli ludditákkal kibékíthetetlenek. A többi utazót nem szívesen fogadják, de megtűrik.

Hadsereg
Hadseregük erős és jól felszerelt, kiválóan ellátott a legjobb minőségű kohászati fegyverzettel, illetve a gőz és a tűz ereje által hajtott nehéz arzenállal.